[{"text_idx": "#000000", "text": "Plusoj kaj minusoj de la virtualaj Esperanto-arang\u0302oj"}, {"text_idx": "#000001", "text": "au\u0306 kiel plene utiligi la pandemion, por ke Esperantujo kresku"}, {"text_idx": "#000002", "text": "La nuna pandemia tempo estas tre komplika kaj malgajiga momento por ni \u2013 g\u0302isostaj verdlingvanoj! Socia distancado kaj la viruso kau\u0306zas, ke ni nek povas, nek povos s\u0302ajne ankorau\u0306 dum pluraj semajnoj fizike c\u0302eesti kutimajn Esperanto-eventojn."}, {"text_idx": "#000003", "text": "Kion fari? Unue \u2013 ne paniki! Tute male \u2013 eblas ec\u0302 g\u0302oji! Ja Esperanto estas \u2013 lingvo INTERNACIA! Tio signifas, ke g\u0302in eblas (kaj indas) uzi c\u0302efe por paroli kun ALI-landanoj! Kaj tiujn eblas ne nur renkonti fizike dum iu arang\u0302o, sed ja ec\u0302 pli facile \u201crenkonti\u201d pere de la interreto! Ni esperantistoj ja uzas la interreton por interkomunikig\u0302i jam relative longe kaj ofte. Tamen \u2013 eblas fari pli! Kaj nuna krizo rekte devigas nin ekuzi niajn fortojn kaj kapablojn, por \u201crenkontig\u0302adi\u201d pli ofte ol nur 1-2 foje jare dum iu el la tradiciaj EO-arang\u0302oj."}, {"text_idx": "#000004", "text": "Do propono de ni, E@I-teamo, kiu uzas Esperanton c\u0302iutage (kaj tuttage): Ni tranformu la malavantag\u0302on en avantag\u0302on! Ni ja povas nun praktiki Esperanton ec\u0302 multe pli ofte ol antau\u0306 la pandemio. Jes ja \u2013 s\u0302ang\u0302ig\u0302as la maniero, sed restas la esenco \u2013 komuniki transnacie!"}, {"text_idx": "#000005", "text": "Kaj ni ne forgesu unu gravan elementon: tiaj c\u0302i virtualaj esperantumadoj estas multe pli ekologiaj kaj ekonomiaj ol la kutimaj! Forfalas ja vojag\u0302o, veturado, eluzo de diversaj resursoj, elspezoj..."}, {"text_idx": "#000006", "text": "Abundas jam programoj, aplikaj\u0302oj, sistemoj, por okazigi tiajn retajn arang\u0302ojn, renkontig\u0302ojn, diskutojn. (Pri ili ni ne parolos nun, eble estonte...) Certe plurajn el ili vi mem jam uzis/as por similaj celoj. Sed... eblus ekuzi ilin pli aktive kaj planite \u2013 organizi la arang\u0302ojn, inviti al ili aliajn, pretigi la programon kaj turni la situacion \u2013 por ke ni vidu, ke la glaso efektive estas duonplena (kaj ne duonmalplena, kiel ofte trudas al ni j\u0302urnalistoj nuntempe)!"}, {"text_idx": "#000007", "text": "Jen do nia listo de kelkaj plusoj kaj minusoj por nuna soci-distancada tempo."}, {"text_idx": "#000008", "text": "Avantag\u0302oj de la virtualaj Esperanto-arang\u0302oj:"}, {"text_idx": "#000009", "text": "C\u0302u vi ne s\u0302atas, kiam oni dum EO-evento konstante krokodilas? (des pli, se vi mem ne parolas la konkretan krokodil-lingvon, kaj vi estas eble sola au\u0306 preskau\u0306 sola eksterlandano) Dum virtuala arang\u0302o tio ne minacas (au\u0306 kaze ke okazos, vi povas facile \u201ceskapi\u201d \u2013 mals\u0302altante la komputilan programon au\u0306 almenau\u0306 mikrofonon de la koncerna persono)."}, {"text_idx": "#000010", "text": "C\u0302u vi jam iam devis log\u0302i kun ronkemulo/j (au\u0306 ec\u0302 ronkEGemuloj)? Au\u0306 ec\u0302 pli kos\u0302mare \u2013 c\u0302u vi jam dormis en amaslog\u0302ejo kun pluraj tiaj? Imagu \u2013 nenio tia nun okazos! Sola, kiu ronkos en via c\u0302ambro dum virtuala EO-evento estos maksimume vi! \ud83d\ude42"}, {"text_idx": "#000012", "text": "Staranta en angulo kaj gapanta al vi kvazau\u0306 li volus trapiki vian animon nure per sia rigardo por fine heziteme inviti vin al biero au\u0306 du kaj paroli al vi pri sia kolekto de papilioj \u2013 ja, kripulo. En la interreto estas la situacio tute alia \u2013 neniu kripulo! Au\u0306, c\u0302u eble? C\u0302iuokaze, ec\u0302 se iu kripulo aperas, vi c\u0302iam povas \u201chavi problemojn pri interreto\u201d au\u0306 simple nigralistigi lin. (Rim.: Por tiu c\u0302i punkto ni prefere ne aperigas iun konkretan foton. :P)"}, {"text_idx": "#000013", "text": "Vestaj\u0302oj jam firme apartenas al g\u0302enerala kulturo de homaro. Tamen, ankau\u0306 manko de vestaj\u0302oj estas parto de kultura diverseco de homoj, kiu tamen ne estas ofte reprezentata dum Esperantaj renkontig\u0302oj (almenau\u0306 ne publike). Sed sidante c\u0302e via komputilo vi povas havi tiom (au\u0306 neniom) da pantalonoj, kiom vi volas. Aldone \u2013 forfalas la eterna batalo \u201ckion kunporti\u201d en la valizo, kiajn vestaj\u0302ojn kaj kiom da ili enpaki. Nun tuta via vesto-s\u0302ranko estas je via dispono!"}, {"text_idx": "#000014", "text": "Ne c\u0302iu s\u0302atas longajn horojn pasigi en diversaj trafikiloj (c\u0302i tie ni jes ja celas vetur-ilojn), s\u0302ang\u0302i plurfoje diversajn konektojn, dec\u0302ifradi en fremda/j lingvo/j la anoncojn, vane provadi ac\u0302eti biletojn, ekscii kie g\u0302uste eltrajnig\u0302i ktp. Jen, se vi apartenas al tia c\u0302i grupo, virtualaj arang\u0302oj malpezigas vin de grava malhelpilo partopreni la eventon."}, {"text_idx": "#000015", "text": "Ni \u2013 esperantistoj \u2013 estas tre vojag\u0302ema popolo. Tio ja estas tre bela afero \u2013 vojag\u0302ante oni vastigas siajn horizontojn, ekkonas aliajn kulturojn (iliajn ritojn, lingvojn, mang\u0302ojn...), admiras \u201csamecon en malsameco\u201d. Tamen, tiu c\u0302i vojag\u0302emo havas siajn konsekvencojn \u2013 nia ekologia spuro ig\u0302as pli profunda kaj pli longdau\u0306ra. Homoj ig\u0302as bons\u0302ance pli kaj pli konsciaj pri iliaj diversaj influoj al la vivmedio. Certe ne eblas entute evigi poluadon \u2013 sed ja eblas g\u0302in lau\u0306eble malgrandigi, minimumigi. Partopreni virtualan eventon \u2013 kompare kun tiu fizika, des pli se en alia kontinento au\u0306 milojn da kilometroj for de onia hejmo \u2013 estas certe pli ekologia varianto. Do kial ne provi tion almenau\u0306 nun, kiam c\u0302iukaze ni estas devigitaj je memizolig\u0302o?"}, {"text_idx": "#000016", "text": "C\u0302u la programo, kiun vi spektas au\u0306 c\u0302eestas ne plac\u0302as al vi? C\u0302u la diskuto ne interesas vin? C\u0302u la babil-partnero enuigas vin? Nenio malsimpla \u2013 facilas mals\u0302alti la programon, au\u0306 tutan komputilon! \ud83d\ude42 Kaze de bezono eblas c\u0302iam pardonpeti, klarigante: \u201cPardonu, nia interreto misfunkciis tiam.\u201d, \u201cPardonu, elektro en mia telefono finig\u0302is\u201d au\u0306 \u201cMia kateto j\u0302us rompis sian voston.\u201d ktp."}, {"text_idx": "#000017", "text": "Certe veturi ien por Esperanta arang\u0302o, por semajnfina renkontig\u0302o, au\u0306 ec\u0302 por la tuta semajno ne facilas por c\u0302iu \u2013 kaj ankau\u0306 ne eblas tion fari tre ofte. (Foje oni devas ec\u0302 labori. \ud83d\ude42 Au\u0306 mankas la financoj por partopreni... Au\u0306 \u2013 mankas la tempo por c\u0302eesti!) Kun virtualaj arang\u0302oj estas pli facile viziti ilin plurajn ec\u0302 dum unu semajno \u2013 kutime ili ne dau\u0306ras tro longe, kaj ja c\u0302iuj viziteblas de via propra log\u0302c\u0302ambro (au\u0306 por ec\u0302 pli pigraj, rekte de via lito). Plia tempo-s\u0302para konsilo: c\u0302u vi emas au\u0306skulti prelegon, tamen necesas pretigi tagmang\u0302on au\u0306 vespermang\u0302on por via familio? (au\u0306 oridigi log\u0302ejon, gladi vestaj\u0302ojn, mang\u0302igi bestojn, purigi s\u0302uojn...) Dum virtuala arang\u0302o ja eblas! Prenu kapau\u0306skultilojn, kaj jen, vi samtempe c\u0302eestas EO-arang\u0302on, samtempe utile pasigas tempon hejme."}, {"text_idx": "#000018", "text": "10) aldonu mem vian propran \ud83d\ude42"}, {"text_idx": "#000019", "text": "Certe ni ne sukcesis listigi c\u0302iujn plusojn \u2013 c\u0302i tie restas spaco por ke vi aldonu la vian \ud83d\ude42"}, {"text_idx": "#000020", "text": "Kio (c\u0302io) povas manki al ni en tiu c\u0302i virtuala Esperantujo? Kion ni certe volus ke aperu lau\u0306eble frue? Jen skiza listo (ni g\u0302ojos, se vi skribos en komento pliajn viajn \u201cmankantaj\u0302ojn\u201d):"}, {"text_idx": "#000021", "text": "La junulara Esperanto-himno ne povas manki dum preskau\u0306 ajna EO-arang\u0302o. G\u0302i havas sian neanstatau\u0306igeblan c\u0302armon \u2013 ja ne hazarde g\u0302i jam dum jardekoj estas tiom populara. (Kaj ne, kisi iun \u201cs\u0302vitplenan, duonebrian eksterlandanon\u201d ne devas signifi ac\u0302an sperton kaj trau\u0306mon por la tuta vivo \u2013 tute male! Oni povas eks\u0302ati tiaj\u0302on tiomgrade, ke la kanto eniras la Esperanto-kulturon g\u0302isoste.)"}, {"text_idx": "#000022", "text": "Jes ja \u2013 persona kontakto ege gravas! Kaj tiu mankas certe al ni c\u0302iuj \u2013 c\u0302u brakumi malnovan amik/in/on, c\u0302u simple babili dumpau\u0306ze kun aliaj partoprenanoj, c\u0302u ekhavi novan amikon kun similaj hobioj au\u0306 vidpunktoj... Tio c\u0302io faras niajn arang\u0302ojn gravaj kaj utilaj. Tial ni revenas, ec\u0302 se tio ofte por pluraj malfacilas. Kaj tial ni revenos, kiam finig\u0302os c\u0302i-periodo!"}, {"text_idx": "#000024", "text": "Kaj kiam bruo troas (au\u0306 vi ne amikas kun alkoholo g\u0302enerale), venas tempo por ripoza etoso, trankvilaj babiladoj pri la senco de vivo au\u0306 signifo de amo, g\u0302is la lasta, la lasta kandel\u2019. Ho, jes, gufujo. Kiu povus forgesi tiujn duonprivatajn koncertojn kun akustika gitaro kaj sekvan tagon preterdormi matenmang\u0302on (au\u0306 ec\u0302 tagmang\u0302on)?"}, {"text_idx": "#000025", "text": "Jes ja \u2013 kia ajn Esperantujo estas, kaj kiaj ajn diversspecaj esperantistoj estas, LA etoso estas ege ofte la c\u0302efa, grava elemento, kial multaj pretas ignori c\u0302iujn malfacilaj\u0302ojn, venki c\u0302iujn obstaklojn kaj veni por c\u0302eesti iun EO-arang\u0302on. Tiun c\u0302i punkton la virtuala evento neniam (espereble) venkos, kaj estas bone tiel! Ju pli longe mankos al ni la etoso, des pli ni g\u0302ojos re-c\u0302eesti ajnan EO-arang\u0302on postpandemian."}, {"text_idx": "#000026", "text": "Tabloludoj, Homlupoj, interkonaj ludoj, urbaj ludoj \u2013 Esperantujo plenas je ludoj kaj ludemuloj! Jes ja, eblas ludi kontrau\u0306 komputilo, au\u0306 kun viaj samhejmanoj sed... io mankas por plena g\u0302uo. Krome \u2013 estas mojose ekscii pri diversaj novaj (ofte strangaj) ludoj de aliaj landoj, ludante ilin en internacia kompanio dum c\u0302arma Esperanto-arang\u0302o."}, {"text_idx": "#000027", "text": "Grava parto de nia verdlingva komunumo estas turismo. Tiu scivolemo kus\u0302as profunde ene de ni: malkovri mirindajn, ekzotikajn au\u0306 simple \u201caliajn\u201d lokojn, vidindaj\u0302ojn, nekutimaj\u0302ojn. Kaj ja EO-medio estas tre fruktodona grundo por tiaj\u0302oj. Esperantistoj ofte emas kun fiero kaj g\u0302ojo prezenti al alilandanoj siajn vidindaj\u0302ojn (kaj jes ja, ofte ec\u0302 nevidindaj\u0302ojn). Kaj nur dum EO-ekskurso povas okazi, ke oni ekkverelas, c\u0302u oni vizitas Slovakion au\u0306 Slovakujon, au\u0306 c\u0302u akuzativo estas tiom esence grava lingvero de Esperanto."}, {"text_idx": "#000028", "text": "Se la c\u0302efa renkontig\u0302o por vi tro mallongas, vi povas g\u0302in facile plilongigi veturante en karavano. Tiel vi povas al semajnfina evento aldoni 2 tagojn antau\u0306e kaj 2 tagojn poste! Karavano vere estas kiel miniatura evento en si mem \u2013 vi havas tie amikojn (kaj kripulojn), ekskurson, babiladojn kaj brakumadojn, foje prelegojn, ofte drinkejon. Nokta vivo eble ne estas tiom vigla, kiom vi s\u0302atus, sed vi tamen pli antau\u0306g\u0302ojas por g\u0302i dum la c\u0302efa renkontig\u0302o."}, {"text_idx": "#000029", "text": "8) Dancado g\u0302is la nokto nokto fin\u2019"}, {"text_idx": "#000030", "text": "Etosigaj koncertoj, multlingva karaokeo sed c\u0302efe longdau\u0306raj dancnoktoj (diskotekoj) \u2013 tion ne eblas anstatau\u0306igi per komputilo kun ret-konekto... C\u0302u vi mem ne estas dancema au\u0306 eble ec\u0302 introverta? S\u0302ajne vi ankorau\u0306 ne c\u0302eestis koncerton de jOmO (au\u0306 JonnyM, Kimo, Asorti...) \u2013 kie ec\u0302 nedancemaj forgesas pri ilia neemo kaj kreas unu misteran transnacian dancfamilion."}, {"text_idx": "#000031", "text": "9) Nova noms\u0302ildo por via kolekto"}, {"text_idx": "#000032", "text": "C\u0302u vi ankau\u0306 diligente kolektas c\u0302iujn noms\u0302ildojn de EO-arang\u0302oj, kiujn vi partoprenis? Jes ja, ekzistas tiaj uloj \u2013 evento-kolektantoj. C\u0302i-speca suveniro povas esti ege valora sekve por historiaj kialoj \u2013 c\u0302u por la movado (imagu se ni havus konservitajn noms\u0302ildojn de Zamenhof), c\u0302u por vi mem (rememori avo-ag\u0302e, kiujn c\u0302iujn arang\u0302ojn vi en juntempo partoprenis povas g\u0302ojigi kaj ec\u0302 rememorigi pri diversaj travivaj\u0302oj). Eta konsilo de tiaspeca partoprenanto-noms\u0302ildo-kolektanto: provu ekhavi albumon por ili (idealas tiuj por vizitkartoj) kaj fari c\u0302iujn 10 jarojn etan inventarizadon."}, {"text_idx": "#000033", "text": "10) Esperanto au\u0306debla c\u0302ie c\u0302irkau\u0306 ni"}, {"text_idx": "#000034", "text": "Se vi ne estas Esperanto-familio (Jes ja, strangas la mond \u0301 \u2013 do ne c\u0302iuj homoj ankorau\u0306 parolas \u201cnian\u201d lingvon, inkluzive de niaj familianoj!), nek laboras en E@I (kiel ni), au\u0306 UEA/TEJO, tiam jes ja estas komplike esti 24 horojn tage en kontakto kun la Lingvo Internacia. Por tio g\u0302uste eeeege utilas internaciaj EO-eventoj. Ekde matenmang\u0302o, g\u0302is la drinkejo/gufujo \u2013 \u201cdroni en Esperanto\u201d estas tre tau\u0306ga maniero kiel g\u0302in ekposedi plene. G\u0302is la fina venko s\u0302ajne dau\u0306re kelkaj tagoj restas, do g\u0302is tiu momento arang\u0302oj restos tre grava elemento de nia verda mondeto."}, {"text_idx": "#000035", "text": "Do jen \u2013 nia listigo de plusoj kaj minusoj de nuntempa virtuala Esperantujo. Kio pli bonas? Certe ni c\u0302iuj jam antau\u0306g\u0302ojas re-renkontig\u0302i fizike dum diversaj arang\u0302oj. Tamen g\u0302is tiu tempo \u2013 ni provu koncentrig\u0302i al la plusoj de c\u0302i-listo kaj g\u0302ui la distancajn eventojn. Indas ilin partopreni ne nur por subteni la organizantojn, sed ankau\u0306 por sociumi, ekscii ion novan, re-vidi siajn konatojn, praktiki la lingvon kaj multon pli. Kaj kiel vi povas ekscii pri ili kaj sekve viziti? Jen, por tio utilegas nova kaj moderna kalendaro de Esperanto-arang\u0302oj \u201cEventa servo\u201d \u2013 kiu ekhavis ankau\u0306 detalan liston de retaj eventoj: Eblas tie elekti de diversaj kategorioj: Internaciaj eventoj Lokaj kunvenoj Kursoj Aliaj, Unutagaj Plurtagaj."}, {"text_idx": "#000036", "text": "PS: Ne hazarde nia organizo nomig\u0302as \u201cEdukado@Interreto\u201d \u2013 jen, ni antau\u0306vidis c\u0302i-epokon jam antau\u0306 15-jaroj, kiam ni fondis E@I! Nun estas preskau\u0306 c\u0302iuj homoj membroj de E@I \u2013 oni ja edukig\u0302as (vole-nevole) tra interreto. \ud83d\ude42"}, {"text_idx": "#000037", "text": "Tamen ni krom retaj projektoj ( organizas ankau\u0306 arang\u0302ojn ( \u2013 do ni mem estas forte trafitaj pere de la nuna pandemio. En nuna momento ni mem planas okazigon de pluraj c\u0302i-jaraj virtualaj arang\u0302oj \u2013 por rekompensi mankon de la fizikaj. Ni esperas, ke vi konsideros la plusojn de c\u0302i-artikolo kaj partoprenos en iu el ili!"}, {"text_idx": "#000038", "text": "Virtualan brakumon al vi c\u0302iuj!"}, {"text_idx": "#000039", "text": "\u2731 Kripulo estas neologismo, devene de la angla \u201ccreepy\u201d \u2013 mankas (ankorau\u0306) EO-artikolo en Vikipedio pri c\u0302i-temo, jen do almenau\u0306 la angla versio: "}, {"text_idx": "#000040", "text": "Uzitaj fotoj: kaj arkivo de E@I"}, {"text_idx": "#000041", "text": "5 thoughts on \u201cPlusoj kaj minusoj de la virtualaj Esperanto-arang\u0302oj\u201d"}, {"text_idx": "#000042", "text": "01/05/2020 je 18:08Alia malavantag\u0302o estas ke en via propra log\u0302ejo vi malpli facile ignorus la fakton ke vi jam havas ampartneron.\nMalfacile estas romantikumi kun kongresa amo se la enhejma amo c\u0302ion povas au\u0306di.Respondi\nResondado: Esperanto-magazino N\u00b0210 \u2013 Le Centre culturel espe\u0301ranto\nResondado: Esperanto-magazino N\u00b0210 \u2013 Le Centre culturel espe\u0301ranto\nResondado: Copie de Esperanto-magazino N\u00b0210 \u2013 Le Centre culturel espe\u0301ranto\nResondado: Copie de Esperanto-magazino N\u00b0210 \u2013 Le Centre culturel espe\u0301ranto"}, {"text_idx": "#000043", "text": "Alia malavantag\u0302o estas ke en via propra log\u0302ejo vi malpli facile ignorus la fakton ke vi jam havas ampartneron.\nMalfacile estas romantikumi kun kongresa amo se la enhejma amo c\u0302ion povas au\u0306di."}, {"text_idx": "#000044", "text": "Retpos\u0302tadreso ne estos publikigita. Devigaj kampoj estas markitaj *"}, {"text_idx": "#000046", "text": "Tiu c\u0302i retejo uzas Akismet por malpliigi trudaj\u0302ojn. Ekscii kiel viaj komentaj datumoj estas traktataj."}, {"text_idx": "#000047", "text": "Jar-kompaso \u2013 planu novan jaron en Esperanto\nLingvemuloj kaj poliglotoj tutmondaj denove renkontig\u0302os en 2022 \u2013 kaj interrete kaj c\u0302eeste\nPolyglot Gathering revenas rete en 2022!\nPacon al Ukrainio, pacon al la mondo!"}, {"text_idx": "#000050", "text": "Poc\u030ci\u0301tac\u030c pre kaz\u030cde\u0301ho (Ba\u0301novce nad Bebravou)"}]